O‘zbekistonda turizmning tiklanishi uch bosqichda amalga oshiriladi

O‘zbekistonda turizmning tiklanishi uch bosqichda amalga oshiriladi. Bu haqda Turizmni rivojlantirish davlat qo‘mitasi raisi Aziz Abduhakimov “Tiklanish yo‘li” xalqaro onlayn turizm konferensiyasida ma’lum qildi.

Birinchi bosqichda 2020-yilning 1-iyunidan O‘zbekistonning “yashil” va “sariq” toifali karantin zonalarida ichki turizm qayta tiklanadi. Shu sanadan e’tiboran ko‘rsatilgan zonalarda tegishli tashkilotlar — turoperatorlar, turagentliklar, joylashtirish vositalari, madaniyat, madaniy meros obyektlari sanitariya-gigiyena qoidalariga qat’iy rioya qilgan holda ish boshlashi mumkin.
O‘zbekistonda 63 foiz turoperatorlar va 81 foiz joylashtirish vositalari (mehmonxonalar, hostellar) o‘z faoliyatini to‘xtatgan, birinchi bosqich ichki turizm orqali ularning faoliyatini qayta tiklashga bag‘ishlanadi. Shuningdek, xalqaro turizmni tiklashga maksimal tayyor bo‘lish uchun ushbu bosqichda Uzbekistan. Safe travel Guaranteed xavfsizlik tizimi joriy qilinadi.
Ikkinchi bosqich qo‘shni mamlakatlar va MDH davlatlari bilan tashkillashtirilgan hududiy turizmni qayta tiklashdan iborat bo‘ladi. Bunda turistik guruhlarning butun sayohat davomida xavfsizlik, sanitar-gigiyenik talablar va ijtimoiy masofa choralariga rioya qilish masalalarini ishlab chiqish juda muhim, operativ reaksiya bildiruvchi qo‘shma guruhni tuzish ham maqsadga muvofiq.
“Shuningdek, biz bu ishni hududlar bo‘yicha hamkasblarimizga turli tematikadagi yangi aralash turlarni ishlab chiqish bilan ham uyg‘unlashtirishni taklif etamiz: gastronomik turlar, vitamin turlari, ko‘chmanchilar turlari, mototurlar, palov turlari, arxeologik hamda siz-u bizning turistik shahar va markazlarimizdan o‘tuvchi boshqa turlar.
Bundan tashqari, biz maxsus Silk Road Project platformasini yaratdik, unda nafaqat Ipak yo‘li mamlakatlari turistik salohiyati, balki istiqbolli mintaqaviy turmahsulotlar va marshrutlar ham targ‘ib qilinadi”, — deydi Aziz Abduhakimov.
Uchinchi bosqichda O‘zbekiston sekin-astalik bilan tashqi turizmni tiklaydi, bunda pandemiya bilan bog‘liq vaziyatdan kelib chiqib, fuqarolari O‘zbekistonga kirishga ruxsat etiladigan uzoq xorijiy davlatlar ro‘yxati tuziladi. Aksariyat Yevropa va Osiyo mamlakatlari asta-sekin koronavirus pandemiyasi inqirozidan chiqmoqda va turistik bozorlar ochilishiga tayyorlanmoqda.
“Shu munosabat bilan biz boshqa mamlakatlarda sanitar-epidemiologik xavfsizlik hamda kasallikning yangi holatlarining oldini olish nuqtayi nazaridan qabul qilinayotgan chora-tadbirlarni chuqur tahlil qilmoqdamiz. Bunday tahlil yakunlariga ko‘ra, O‘zbekistondga amalga oshiriladigan xalqaro reyslarni qayta tiklash geografiyasiga doir qarorlar qabul qilinadi”, — deydi Turizmni rivojlantirish davlat qo‘mitasi raisi.
Eslatib o‘tamiz, O‘zbekistonda 1-iyundan boshlab “sariq” va “yashil” hududlarda ichki turizm o‘z ishini qayta boshlaydi. Shuningdek, Prezident farmoniga asosan, turizm sohasini qo‘llab-quvvatlash bo‘yicha bir qator imtiyoz va imkoniyatlar belgilab berildi, turoperatorlar va joylashtirish vositalariga foizsiz ssudalar ajratiladi.